Vistbacka uskoo vielä PS:n ja sinisten yhdistymiseen: ”Ei vielä tiedä, vaikka oltaisiin saman lipun alla”

Perussuomalaisten entinen Etelä-Pohjanmaan piirin puheenjohtaja Raimo Vistbacka osallistuu tänään Tampereella sinisen tulevaisuuden ensimmäiseen puoluekokoukseen.

Yksi perussuomalaisen puolueen perustajajäsenistä, entinen Etelä-Pohjanmaan piirin puheenjohtaja Raimo Vistbacka osallistuu tänään lauantaina Tampereella sinisen tulevaisuuden ensimmäiseen puoluekokoukseen.

Hän kertoi ennen kokouksen alkamista uskovansa edelleen siihen, että perussuomalaisten ja sinisen tulevaisuuden tiet voisivat vielä tulevaisuudessa kohdata.

– Ei vielä tulevaisuudessa tiedä, vaikka oltaisiin saman lipun alla, Vistbacka sanoo.

– Kyllä tässä varmaan täytyisi yhdet, kahdet eduskuntavaalit käydä ensin, hän tarkentaa.

Hän vakuuttaa, ettei hänellä ole mitään perussuomalaisten puheenjohtajaa Jussi Halla-ahoa tai puoluesihteeri Riikka Slunga Poutsaloa vastaan.

Vistbacka kertoo tehneensä lopullisen päätöksen sinisen puolueen jäsenyyden hakemisesta vasta kuluneella viikolla ennen kokousta.

Ratkaisu perussuomalaisista lähtemisestä kypsyi viime kesän aikana vähitellen.

– Ratkaisu tuli siitä, että taas toissa viikolla hyökättiin aivan puuta heinää kirjoittamalla minua vastaan, hän sanoo.

Raimo Vistbacka perussuomalaisten puoluekokouksessa Turussa 2015 kuvattuna.­

Maakuntalehtien palstoilla julkaistuissa Vistbackaa vastaan suunnatuissa kirjoituksessa ei hänen omien sanojen mukaan ole”mitään perää”.

Kasvotusten palautetta ei omassa piirissä kuitenkaan ole tullut, hän kertoo.

– Rauhallisesti edeten ja suomalaisen yhteiskunnan hyväksi. Pitää muistaa, mistä lähdettiin, hän neuvoi uutta puoluetta siinä, miten kannatus saataisiin kasvamaan nykyisestä puolestatoista prosentista.

Vistbacka kertoi uskovansa siihen, että hänen vanavedessään valuu uuteen sininen tulevaisuus -puolueeseen myös muita entisiä perussuomalaisia, etenkin Etelä-Pohjanmaan piiristä.

– Neljä, viisi, kuusi täällä on jo nyt, hän laski lauantaina Tampereella ennen kokouksen alkamista.

Vistbackan rooli perussuomalaisten tukisäätiössä pysyy hänen mukaansa entisellään. Hän kertoo, ettei ole siirtymässä mihinkään säätiön hallituksen puheenjohtajan paikalta.

Tukisäätiön tarkoituksena on sen sääntöjen mukaan tukea perussuomalaista puoluetta.

– Eihän sellainen puolue, joka saa vuodessa kuinka monta miljoonaa puoluetukea kaipaa sellaisen velkaisen säätiön rahoja, joka ei pysty maksamaan edes kokouspalkkioita, Vistbacka sanoo.

Hän kertoo, että säätiön sääntöjä ei kuitenkaan suunnitella toistaiseksi muutettavan.

Vistbacka on nyt sinisen tulevaisuuden jäsen.

– Ettei haastemiestä tarvitse lähettää perääni, olen eronnut eilen raskain mielin perussuomalaiset rp:stä.